
ERK pranešimas: Lietuva siūlo kurti ES Baltijos jūros regiono parlamentinį forumą

Seimo Europos reikalų komitetas (ERK) siūlo rengti aštuonių Europos Sąjungos (ES) Baltijos jūros regiono valstybių narių parlamentinį forumą, kuris būtų skirtas diskusijoms apie ES makroregioninės Baltijos jūros regiono strategijos (BJRS) įgyvendinimą, bendradarbiavimo principus ir ateities kryptis. 

„2007 m. gruodį Europos Vadovų Taryba, kurioje dalyvavau kaip Ministras Pirmininkas, pavedė Europos Komisijai vėliausiai iki 2009 m. birželio pateikti ES strategiją dėl Baltijos jūros regiono. Ši iniciatyva sekė po Viduržiemio jūros regiono strategijos, – ERK posėdyje sakė Seimo Pirmininko pavaduotojas ir ERK pirmininkas Gediminas Kirkilas. – BJRS priimta 2009 m. spalį, tačiau jokių politinių debatų europiniu lygmeniu apie ją praktiškai nebuvo. Parlamentinis dėmuo ir galėtų užpildyti šią spragą“. 

Forumą sąlyginai siūloma  pavadinti „Baltic Parlamentary Club“ („Baltijos parlamentinis klubas“). Į jį  susirinktų Danijos, Estijos, Latvijos, Lenkijos, Lietuvos, Suomijos, Švedijos ir Vokietijos nacionalinių parlamentų Europos reikalų komitetų atstovai ir jungtinė Europos Parlamento delegacija. Tai būtų neformalus metinis renginys, nereikalausiantis jokių naujų institucinių pajėgumų ir kiekvienais metais organizuojamas vis kitoje Baltijos jūros regiono ES valstybėje narėje sutartos rotacijos pagrindu. 

„Ateityje stambūs infrastruktūriniai, energetiniai, o taip pat ir kiti svarbūs aplinkosaugos, transporto ir kitų sričių investiciniai projektai Baltijos jūros regione reikalaus platesnio partnerių sutarimo. <...> Tai gali užtikrinti tik sustiprintas aštuonių Baltijos jūros valstybių <...> parlamentų bendradarbiavimas“, – rašoma Seimo Pirmininko pavaduotojo ir ERK pirmininko pavaduotojo Petro Auštrevičiaus laiške ES Baltijos jūros regiono valstybių narių parlamentų komitetų, atsakingų už ES reikalus, pirmininkams. 

„Akivaizdu, kad bendrai aptariami klausimai leistų geriau derinti regioninius interesus ES mastu, leistų įvertinti kiekvienos šalies padarytą pažangą bei perimti geriausią patirtį, – toliau teigiama P. Auštrevičiaus laiške.  – Tai būtų reikšmingas postūmis ES BJRS ateities krypčių formavimui, o ES lygmeniu mūsų bendradarbiavimas galėtų tapti makroregioninių strategijų išlikimo ir plėtros pavyzdžiu“.

Susitarimo (deklaracijos forma) dėl forumo organizavimo pasirašymą ketinama inicijuoti Lietuvos pirmininkavimo ES Tarybai metu spalį vyksiančio COSAC (ES valstybių narių nacionalinių parlamentų komitetų, dirbančių ES reikalų srityje, ir Europos Parlamento atstovų konferencijos) plenarinio posėdžio Vilniuje ribose. 

Atitinkamai savo posėdyje ERK nusprendė pritarti Deklaracijos „Dėl ES Baltijos jūros regiono strategijos parlamentinio matmens“, kurioje ir siūloma rengti šį kasmetinį parlamentinį forumą, projektui ir pateikti jį derinti Baltijos jūros regiono ES valstybių narių nacionalinių parlamentų Europos reikalų komitetams. 

BJRS – ES makroregioninė strategija, kuria siekiama pateikti koordinuotą sisteminį atsaką į pagrindines regiono problemas ir pasiūlyti konkrečius šių problemų sprendimus. Strategijoje identifikuoti keturi bendradarbiavimo uždaviniai: užtikrinti ekologiškai tvarią aplinką regione, didinti regiono klestėjimą, skatinti jo prieinamumą ir patrauklumą bei užtikrinti regiono saugumą. 

